Marina Trumić

**Marina Trumić** (Marija Trumić-Kisić), (Beograd, 8. maja 1939. – Sarajevo, 21. februara 2011.) bila je bosanskohercegovačka pjesnikinja, književnica, novinarka i dramaturginja hrvatskog porijekla. Njena pjesnička i prozna djela prevedena su na bugarski i poljski jezik.

Prevodilac poljske poezije na hrvatski i bosanski jezik, promoter savremene poljske književnosti u republikama Jugoslavije, uglavnom u Bosni i Hercegovini i Hrvatskoj.

Dobitnica je nacionalnih nagrada za novinarska dostignuća (1968.) i zbirki poezije *Između Varšave i Sarajeva* (2002.) i *Cipele za Mona Lizu* (2010.) objavljenih u Bosni i Hercegovini, kao i prijevoda izbora pjesama Tadeusza Różewicza *Moja poezija* (2002) i Czesława Miłosza *Drugi prostor* (2008).

## Obrazovanje 
Marina Trumić rodila se u Beogradu, u hrvatskoj porodici, ali većim dijelom svog života bila je vezana za Sarajevo. Tamo je završila osnovnu i srednju školu. Diplomirala je jugoslovensku književnost i srpskohrvatski jezik na filozofskom fakultetu Univerziteta u Sarajevu.

Po povratku u Bosnu 2000. godine bavila se književnom kritikom i pisanjem eseja. Njeni članci su objavljivani između ostalog i u dnevnom listu *Oslobođenje*, nedeljniku *Svijet*, polugodišnjem časopisu *Odjek* ili regionalnom časopisu *Sarajevske Sveske*. Kroz njih je promovisala i pokrenula teme vezane za kulturni život Bosne i Hercegovine, posebno za književnost. Poslije određenog vremena, intervjui u časopisima sa piscima objavljeni su i u obliku knjige.

Marina Trumić je mnogo puta bila u žiriju književnih i izdavačkih takmičenja. Bila je član upravnog odbora PEN kluba Bosne i Hercegovine, a neko vrijeme i njegova predsjednica.

## Književno djelo 
Marina Trumić debitirala je 1971. godine zbirkom kratkih priča *Između mene i tebe*. Njen 40-godišnji književni rad uključuje poeziju, prozna djela, uključujući putopise i novinarstvo, uglavnom novinske članke, intervjue sa umjetnicima, važnim ličnostima iz svijeta kulture, kao i književnu kritiku. Također je bila autorka radio drama – radio drame Marine Trumić *Ifigenija iz Trampine i Varšavska elegija* emitirane su na Radio Sarajevo u Bosni, kao i na srbijanskom Radio Beograd.

Neka od djela književnice objavljena su na poljskom jeziku. Godine 1995. u Poljskoj je objavljena knjiga proze Marine Trumić *Mome poštaru s ljubavlju*. Fragmente njene proze objavio je *Miesięcznik Literacki*. Njene pjesme su objavljivane u brojnim poljskim časopisima, kao i u antologiji hrvatske poezije 20. vijeka *W skwarze słońca, w chłodzie nocy*.

Djela Marine Trumić pripadaju bosanskoj (bosanskohercegovačkoj) književnosti, ali nije rijetkost da se njena djela ubrajaju i u hrvatsku književnost.

## Prevodilački angažman 
Marina Trumić doprinijela je popularizaciji savremene poljske književnosti i poznavanju poljske kulture ne samo u Bosni i Hercegovini, ali i u Hrvatskoj i Srbiji.

Prevodila je na bosanski i hrvatski jezik djela poezije, među kojima su i: Julian Kornhauser *(U jednoj sekundi)*, Ewa Lipska *(Tu),* Czesław Miłosz *(Drugi prostor),* Tadeusz Różewicz *(Moja poezija),* Wisława Szymborska *(Život na licu mjesta)* i Adam Zagajewski *(Povratak).* Pored toga, prevela je i izbor tekstova Janusza Korczaka *(Dobri duh čovječanstva)* i ratne izvještaje Konstantyja Geberta *(Obrana sarajevske pošte)*. Marina Trumić pripremila je prevode kao i radio adaptacije djela poljskih savremenih pisaca, koje je emitiralo Radio Sarajevo, a među kojima su: *Sjednica* Henryka Bardijewskog, *Jelka* Jerzy Janickog, *Iz vodenih dubina* Andrzeja Mularczyka i *Eseji* Stefana Zółkiewskog.

## Djela 
* *Između mene i tebe* (pripovijetke, 1971.)
* *Daleko proljeće* (pripovijetke, 1971.)
* *Lirski dnevnik Marije Višnevske* (roman, 1979.)
* *Čežnja i daljine* (putopisi i priče, 1987.)
* *Ime puta* (putopisi i priče, 1990./91.)
* *Mome poštaru s ljubavlju* (proza, 1995.)
* *Između Varšave i Sarajeva* (pjesme, 1999.)
* *Živi glas umjetnika* (2005.)

## Također pogledajte 
* Slavko Šantić

## Reference 
Kategorija:Rođeni 1939.
Kategorija:Umrli 2011.
Kategorija:Biografije, Beograd
Kategorija:Bosanskohercegovački književni kritičari
Kategorija:Bosanskohercegovački pisci
Kategorija:Bosanskohercegovački prevodioci
Kategorija:Hrvatski pisci iz BiH